b'\n_START_ARTICLE_\nVauxhall\n_START_SECTION_\nHistoria\n_START_PARAGRAPH_\nVuonna 2014 Volkswagen oli halukas ostamaan Opelin ja sen mukana Vauxhallin General Motorsilta, mutta kauppa j\xc3\xa4i toteutumatta hintaerimielisyyksien vuoksi._NEWLINE_Helmikuussa 2017 General Motors k\xc3\xa4ynnisti neuvottelut Groupe PSA:n kanssa Opel- ja Vauxhall-merkkien mahdollisesta myymisest\xc3\xa4 ranskalaiskonsernille. Kauppa varmistui maaliskuussa, ja sen hinnaksi tuli 2,2 miljardia euroa.\n_START_SECTION_\nViva HA\n_START_PARAGRAPH_\nSyksyll\xc3\xa4 1962 Vauxhall esitteli t\xc3\xa4ysin uuden mallin, Vivan, joka oli merkin mallivalikoiman laajennus pikkuautoluokkaan, esimerkiksi Ford Anglian kilpailijaksi. Vivan kori oli ajan tyylin mukaan kulmikkaan laatikkomainen. Moottori oli 45 hevosvoiman 1 056 cm\xc2\xb3 nelisylinterinen rivimoottori. T\xc3\xa4t\xc3\xa4 ensimm\xc3\xa4ist\xc3\xa4 mallia (tehtaan mallimerkint\xc3\xa4 HA) valmistettiin vuoteen 1966 asti. Bedford HAV -nimell\xc3\xa4 myyty\xc3\xa4 pakettiautomuunnosta valmistettiin viel\xc3\xa4 pitk\xc3\xa4\xc3\xa4n 1970-luvulla.\n_START_SECTION_\nViva HB\n_START_PARAGRAPH_\nVuonna 1966 esiteltiin muodoiltaan linjakkaampi ja koriltaan hieman kasvanut malli Viva HB. My\xc3\xb6s moottori suureni 1 159-kuutioiseksi. Vuonna 1967 alettiin valmistaa my\xc3\xb6s muunnosta Viva GT, jossa oli 1 975 cm3 OHC-moottori, jossa oli 106 hevosvoimaa tehoa. My\xc3\xb6s muun muassa mittaristo erosi perus-Vivasta. HB-mallin valmistus p\xc3\xa4\xc3\xa4ttyi vuonna 1971.\n_START_SECTION_\nViva HC\n_START_PARAGRAPH_\nHB:n tilalle vuonna 1971 tullut viimeiseksi j\xc3\xa4\xc3\xa4nyt Viva-malli._NEWLINE_Korimallit: 2D, 4D, 3D-farmari ja 2D-coupe._NEWLINE_Moottorin tilavuus: OVH 1,2 ja 1,3 litraa. OHC 1,6, 1,8 tai 2,3 litraa. _NEWLINE_Magnum-mallissa oli 1,8 tai 2,3 litran moottori. Coupe-mallia myytiin nimell\xc3\xa4 Firenza ja sen moottorivaihtoehdot olivat OVH 1,3 litraa_NEWLINE_ja OHC 1,6, 2.0 ja 2,3 litraa._NEWLINE_Coupe-malli oli my\xc3\xb6hemmin nimell\xc3\xa4 Magnum Coupe ja sen sai 1,8- ja 2,3-litraisilla  moottoreilla._NEWLINE_Erikoismallit: niin sanottu \xe2\x80\x9dDroopSnoot\xe2\x80\x9d Firenza HP (coup\xc3\xa9) ja Magnum Sportshatch (farmari), joissa molemmissa oli aerodynaaminen keulaosa.\n_START_SECTION_\nCresta\n_START_PARAGRAPH_\nYksi Vauxhallin 1960-luvulla tehdyist\xc3\xa4 malleista. Cresta oli hieman isompi kuin Victor. Crestaan mahtui istumaan jopa kuusi henke\xc3\xa4.\n_START_SECTION_\nChevette\n_START_PARAGRAPH_\nChevette n\xc3\xa4ytti Kadett C:lt\xc3\xa4 jossa oli Manta B:n keula. Opel yritti myyd\xc3\xa4 C-Kadettia (1973\xe2\x80\x931979) viel\xc3\xa4 vuoteen 1982 saakka Vauxhall Chevetten\xc3\xa4. Vuodesta 1982 eteenp\xc3\xa4in autoa alettiin myym\xc3\xa4\xc3\xa4n Opel Kadettina. Chevette ei ollut kovin menestynyt malli.\n_START_SECTION_\nCavalier\n_START_PARAGRAPH_\nEnsimm\xc3\xa4inen Cavalier-malli n\xc3\xa4ytti Ascona B:lt\xc3\xa4 jossa oli Mantan keula (vrt. Chevette).\n_START_SECTION_\nVictor\n_START_PARAGRAPH_\nVictor oli Vauxhallin vastine isojen perheautojen luokkaan. Kooltaan Victor vastasi toista GM:n mallia; Opel Rekordia. 1960-luvun lopulla Victor sai uudet moottorit, jolloin suorituskyky asettui aivan uuteen luokkaan. Moottorit olivat 1 600, 1 800, 2 000 ja 2 300 cm\xc2\xb3. Er\xc3\xa4\xc3\xa4nlainen kuriositeetti oli 3 300 cm\xc2\xb3 moottorilla varustettu Victor, er\xc3\xa4\xc3\xa4nlainen ison Ventora-mallin s\xc3\xa4\xc3\xa4st\xc3\xb6malli. Victor-nimi s\xc3\xa4ilyi vuoteen 1975, jolloin mallista tuli VX. Viimeiset VX-mallit tuotiin Suomeen 1977.\n_START_SECTION_\nMagnum\n_START_PARAGRAPH_\nHC korisarjan ylellisemmin varusteltu malli vuodesta 1974 l\xc3\xa4htien._NEWLINE_Korivaihtoehdot: 2D, 4D, 3D-farmari ja Coupe._NEWLINE_Moottorivaihtoehdot: OHC 1,8 ja 2,3 litraa.\n_START_SECTION_\nVauxhall nyky\xc3\xa4\xc3\xa4n\n_START_PARAGRAPH_\nNyky\xc3\xa4\xc3\xa4n Vauxhallilla on samat autot tuotannossa kuin saksalaisella Opelillakin. Lis\xc3\xa4ksi Vauxhall Corsan ja Astran saa my\xc3\xb6s pakettiautoversiona (Corsavan ja Astravan). Opelin urheilullista OPC-mallistoa vastaa Vauxhallilla VXR-mallisto. VXR-mallistoon kuuluvat Astra, Vectra, Monaro, Zafira, Meriva ja Corsa sek\xc3\xa4 VXR8-niminen muskeliautomainen ja neliovinen urheiluauto. Monaro ja VXR ovat australialaisen Holdenin kehitt\xc3\xa4mi\xc3\xa4 malleja, ja niit\xc3\xa4 vastaavia malleja ei Opelilla ole. Nyky\xc3\xa4\xc3\xa4n Vauxhall antaa Britanniassa elinik\xc3\xa4isen takuun (tai 160 000 km). Vauxhall nosti takuuta, koska korealainen Kia oli nostanut merkitt\xc3\xa4v\xc3\xa4sti autojensa myynti\xc3\xa4 seitsem\xc3\xa4n vuoden takuullansa.\n_START_SECTION_\nVauxhall Suomessa\n_START_PARAGRAPH_\nEnsimm\xc3\xa4iset Vauxhall-autot tuotiin Suomeen sotien j\xc3\xa4lkeen 1940-luvun lopulla. Merkin myynti jatkui 1980-luvulle saakka ja maahantuojana toimi Suomen General Motors Oy, joka edusti muitakin GM-konsernin automerkkej\xc3\xa4. Suosituin malli oli Viva eri versioina, mutta valikoimaan kuuluivat miltei kaikki muutkin mallit: Cresta, Victor ja Velox. Vauxhallin 1970- ja 1980-lukujen mallit Chevette, Cavalier ja Carlton, joita koottiin Britannian lis\xc3\xa4ksi Belgiassa, vastasivat Opelin malleja Kadett, Ascona ja Rekord ja j\xc3\xa4iv\xc3\xa4t Suomessakin n\xc3\xa4it\xc3\xa4 harvinaisemmiksi. Suomessa oli rekisteriss\xc3\xa4 686 Vauxhallia vuoden 1999 lopussa, eniten Vivaa (275 kpl).\n_START_SECTION_\nPerinteen tallentaminen\n_START_PARAGRAPH_\nSuomessa Vauxhall-perinnett\xc3\xa4 tallentaa Vauxhall-Bedford Club Finland ry.'